Agri SA wys ‘Jongboer’ aan | Maroela Media
Carlu van der Westhuizen (beoordelaar), Johan van der Schyff, Toyota SA/Agri SA se Jongboer van die Jaar, Christo van der Rheede, Agri SA se adjunk- uitvoerende hoof en Ernie Trautmann, adjunkpres. van Toyota SA. (Foto: Agri SA)
Die landbouorganisasie Toyota SA/Agri SA het Johan van der Schyff Donderdagaand as sy Jongboer van die Jaar aangewys.
Van der Schyff, ŉ produsent van die Plettenbergbaai-omgewing, produseer maandeliks nagenoeg een miljoen dosyn eiers en voer dit ook uit na lande soos Angola en Namibië.
Van der Schyff sê sy doelwit was nie noodwendig om gróter te boer nie, maar eerder slimmer en meer doeltreffend. Hy mik daarna om die voorkeur-eierverskaffer in die Wes- en Oos-Kaap te word.
Sewis van der Horst, ŉ appel-, peer- en nektarienprodusent van die Villiersdorp-omgewing, is aangewys as vanjaar se wenner van die New Harvest-kompetisie. Van der Horst, die seun van ŉ plaaswerker, is vandag ŉ suksesvolle boer in eie reg en voer gehaltevrugte uit, het Agri SA in ŉ verklaring gesê.
Christo van der Rheede (links), Agri SA se adjunk- uitvoerende hoof en Sewis van der Horst, wenner van die New Harvest-kompetisie vir 2019. (Foto: Agri SA)
“Die finaliste in die Jongboer- en New Harvest-kompetisie is soos die Springbokke van landbou,” het Christo van der Rheede, adjunk- uitvoerende hoof van Agri SA, gesê.
“Elkeen het ŉ spesiale visie waarna hul streef en hulle haal nooit hul oog van die bal af nie. Dít is hoekom hulle so suksesvol is.”
Agri SA sê hy erken die rol wat jong boere as dinamiese sakelui in die landboubedryf speel. Die jong boere het reeds gewys dat hulle hindernisse kan oorkom en tegnologie in die produksieproses kan gebruik om hul uitsette te verbeter.
Baie geluk aan die twee jong boere.